KOMISSION TÄYTÄNTÖÖNPANOASETUS (EU) 2020/2099,

annettu 15 päivänä joulukuuta 2020,

täytäntöönpanoasetuksen (EU) 2019/386 muuttamisesta niiden tariffikiintiöiden, joilla kiintiökausi on käynnissä Euroopan parlamentin ja neuvoston asetuksen (EU) 2019/216 1 artiklan 2 kohdan soveltamispäivänä, jakamista koskevien erityisten sääntöjen osalta

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1) ja erityisesti sen 187 artiklan a ja c alakohdan,

sekä katsoo seuraavaa:

(1) Komission täytäntöönpanoasetuksessa (EU) 2019/386 (2) vahvistetaan säännöt unionin WTO-luetteloon sisältyvien tiettyjen maataloustuotteiden tariffikiintiöiden jakamisesta Yhdistyneen kuningaskunnan unionista eroamisen vuoksi. Näitä sääntöjä sovelletaan Euroopan parlamentin ja neuvoston asetuksen (EU) 2019/216 (3) 1 artiklan 2 kohdan soveltamispäivästä.

(2) Eräiden tariffikiintiöiden osalta tariffikiintiökausi alkoi ennen asetuksen (EU) 2019/216 1 artiklan 2 kohdan soveltamispäivää ja päättyy tuon päivän jälkeen. Tällaisia tilanteita varten täytäntöönpanoasetuksessa (EU) 2019/386 säädetään erityisistä säännöistä niiden jäljellä olevien määrien jakamiseksi unionin ja Yhdistyneen kuningaskunnan kesken, jotka myönnetään kyseisissä tariffikiintiöissä asetuksen (EU) 2019/216 1 artiklan 2 kohdan soveltamispäivästä.

(3) Unionin ja Yhdistyneen kuningaskunnan välisten neuvottelujen tuloksena päästiin yhteisymmärrykseen siitä, miten kyseiset tariffikiintiöt jaetaan. Tämän yhteisymmärryksen mukaisesti olisi varmistettava, etteivät jaettavissa olevat tariffikiintiöiden kokonaismäärät ylitä määriä, jotka vahvistetaan unionin WTO-luettelossa Yhdistyneen kuningaskunnan erottua unionista.

(4) Sen vuoksi täytäntöönpanoasetusta (EU) 2019/386 olisi muutettava.

(5) Oikeusvarmuuden vuoksi ja jotta näin jaetut määrät olisivat perusteena 1 päivästä tammikuuta 2021 alkaen jätettäville todistushakemuksille, tämän asetuksen olisi tultava voimaan kiireellisesti seuraavana päivänä sen jälkeen, kun se on julkaistu Euroopan unionin virallisessa lehdessä.

(6) Koska täytäntöönpanoasetusta (EU) 2019/386 sovelletaan asetuksen (EU) 2019/216 1 artiklan 2 kohdan soveltamispäivästä eli 1 päivästä tammikuuta 2021, tätä muutosasetusta olisi sovellettava samasta päivästä.

(7) Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

ON HYVÄKSYNYT TÄMÄN ASETUKSEN:

1 artikla Täytäntöönpanoasetuksen (EU) 2019/386 muuttaminen Korvataan täytäntöönpanoasetuksen (EU) 2019/386 1 artiklan 3 kohta seuraavasti: ”3. Poiketen siitä, mitä 1 kohdassa säädetään, silloin kun kiintiökausi alkaa tariffikiintiön osalta ennen asetuksen (EU) 2019/216 1 artiklan 2 kohdan soveltamispäivää ja päättyy tuon päivän jälkeen, kyseisestä päivästä alkaen asianomaisessa tariffikiintiössä jaettavat määrät jaetaan unionin osalta seuraavasti: a) jos muissa jäsenvaltioissa kuin Yhdistyneessä kuningaskunnassa ennen asetuksen (EU) 2019/216 1 artiklan 2 kohdan soveltamispäivää jaettavat määrät ovat yhtä suuret tai suuremmat kuin tämän asetuksen liitteessä I olevassa kolmannessa sarakkeessa vahvistettu määrä, kun kyseessä ovat samanaikaisen tarkastelun menetelmällä hallinnoitavat tariffikiintiöt, tai tämän asetuksen liitteessä II olevassa kolmannessa sarakkeessa vahvistettu määrä, kun kyseessä ovat ensin tullutta palvellaan ensin -periaatteen mukaisesti hallinnoitavat tariffikiintiöt, jaettavaksi ei aseteta lisämääriä; b) jos muissa jäsenvaltioissa kuin Yhdistyneessä kuningaskunnassa ennen asetuksen (EU) 2019/216 1 artiklan 2 kohdan soveltamispäivää jaettavat määrät ovat pienemmät kuin tämän asetuksen liitteessä I olevassa kolmannessa sarakkeessa vahvistettu määrä, kun kyseessä ovat samanaikaisen tarkastelun menetelmällä hallinnoitavat tariffikiintiöt, tai tämän asetuksen liitteessä II olevassa kolmannessa sarakkeessa vahvistettu määrä, kun kyseessä ovat ensin tullutta palvellaan ensin -periaatteen mukaisesti hallinnoitavat tariffikiintiöt, jaettavaksi käytettävissä oleva määrä on yhtä suuri kuin tämän asetuksen liitteessä I tai liitteessä II olevassa kolmannessa sarakkeessa vahvistetun määrän ja asianomaisissa jäsenvaltioissa jo jaettujen määrinen välinen ero. Kuitenkin jos Yhdistyneessä kuningaskunnassa ennen asetuksen (EU) 2019/216 1 artiklan 2 kohdan soveltamispäivää jaetut määrät ovat suuremmat kuin unionin WTO-luettelossa vahvistetun EU28:n määrän ja tämän asetuksen liitteessä I tai liitteessä II olevassa kolmannessa sarakkeessa vahvistetun EU27:n määrän välinen ero, nämä yli jäävät määrät vähennetään muissa jäsenvaltioissa kuin Yhdistyneessä kuningaskunnassa asetuksen (EU) 2019/216 1 artiklan 2 kohdan soveltamispäivästä jaettavaksi käytettävissä olevasta määrästä. Komissio julkaisee kahden työpäivän kuluessa asetuksen (EU) 2019/216 1 artiklan 2 kohdan soveltamispäivästä soveltuvaa verkkojulkaisua käyttäen määrät, jotka ovat käytettävissä kunkin tämän kohdan ensimmäisessä alakohdassa tarkoitetun tariffikiintiön osalta mainitun asetuksen 1 artiklan 2 kohdan soveltamispäivänä.”

2 artikla Voimaantulo Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä. Sitä sovelletaan 1 päivästä tammikuuta 2021.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 15 päivänä joulukuuta 2020. Komission puolesta Ursula VON DER LEYEN Puheenjohtaja

(1) EUVL L 347, 20.12.2013, s. 671.

(2) Komission täytäntöönpanoasetus (EU) 2019/386, annettu 11 päivänä maaliskuuta 2019, unionin WTO-luetteloon sisältyvien tiettyjen maataloustuotteiden tariffikiintiöiden jakamista Yhdistyneen kuningaskunnan unionista eroamisen vuoksi sekä kyseisissä tariffikiintiöissä myönnettyjä tuontitodistuksia ja tuontioikeuksia koskevista säännöistä (EUVL L 70, 12.3.2019, s. 4).

(3) Euroopan parlamentin ja neuvoston asetus (EU) 2019/216, annettu 30 päivänä tammikuuta 2019, unionin WTO-luetteloon sisältyvien tariffikiintiöiden jakamisesta Yhdistyneen kuningaskunnan unionista eroamisen vuoksi ja neuvoston asetuksen (EY) N:o 32/2000 muuttamisesta (EUVL L 38, 8.2.2019, s. 1).